Mans kry 12 lewensvonnisse, 768 jaar vir verkragtingArgieffoto Twee mans is Dinsdag albei lewenslange tronkstraf en ŉ gesamentlike 768 jaar in die hooggeregshof in Pretoria opgelê vir die verkragting van verskeie vroue tussen 2013 en 2015. Kapt. Matthews Nkoadi, woordvoerder van die polisie, sê Samuel Ngobeni (40) en Jeffrey Tsoku (42) het vroue in dié tydperk hoofsaaklik in die Tshwane-omgewing “geterroriseer”. Volgens Nkoadi sou die twee mans vir hulle slagoffers ŉ saamrygeleentheid aanbied voor die mans hulle na ŉ afgeleë gebied geneem en hulle beroof en verkrag het. “Al die slagoffers is geteiken naby die Kolonade-, Wonderpark en Hartebees-winkelsentrum, asook langs die Molefe Makinta-snelweg in Noordwes. Die verkragters het altyd dieselde modus operandi gehad,” sê hy. Ngobeni is onderskeidelik ses lewenslange vonnisse en 288 jaar tronkstraf opgelê, en Tsoku ses lewenslange vonnisse en 480 jaar tronkstraf. Genl.maj. Hilder Mohajane, bevelvoerder van die Tshwane-Noord-polisie, het die SAPD geprys vir hul harde werk en toewyding om die mans vas te trek. Mohajane het gesê sy is tevrede met die vonnisoplegging, en glo dit sal voortaan ŉ waarskuwing vir ander wees wat dieselfde misdade wil pleeg.